[{"text_idx": "#000002", "text": "Argazki hori ikusita, Kontxako estropada jokatzera zihoazela pentsa dezake norbaitek. Arrantzara zihoazen, ordea, itsasora arraunean."}, {"text_idx": "#000003", "text": "Etxean kontatzen zigutenez, gure aiton-amonen aitonek, traineruan itsasoratu eta baleak harrapatzen zituzten arpoiekin. Baleak ez zirenean, sardinak, antxoak, txitxarroak eta abar zekartzatela, gogor egiten zuten arraun moilara ahalik eta lasterren iristeko, prezio hobean saltzen zutelako arraina lehen traineruek. Hortik sortu zela gero arraun kirola."}, {"text_idx": "#000004", "text": "Orioko itsasadarrean imajinatzen nituen gure arbaso arrantzaleak, moilara lehenbailehen iristeko arraunean denak emanda, uhinak hartzeko txanpak egiten, uhinen indarra baliatzen, surfean."}, {"text_idx": "#000005", "text": "\u201cHaiek gure lehen surflariak!\u201d, pentsatzen nuen. Ontzi gainean ez ezik, olatu gainean ere tente joango baitziren tarteka, patroiak behintzat."}]